คนไทยออมต่ำ ยังชักหน้าไม่ถึงหลัง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

8...ทีมข่าวการเงิน
รายได้คนไทยยังชักหน้าไม่ถึงหลัง ค่าใช้จ่ายสูงรายได้ต่ำ ยังไม่มั่นใจอนาคต เงินเก็บไม่มี แต่ยังมีความสุขกับการทำงาน 
อุดม หงส์ชาติกุล ผู้อำนวยการโครงการเอแบค ดัชนีผู้บริโภค (ABAC Consumer Index) บัณฑิตวิทยาลัยบริหารธุรกิจ และนายกสมาคมศิษย์เก่ามหาวิทยาลัยอัสสัมชัญ เปิดเผยว่า โครงการวิจัยเพื่อปฏิรูปคลังข้อมูลดัชนีผู้บริโภคล่าสุด ที่สำรวจโดยศูนย์วิจัยเอแบคโพลล์ จากข้อมูลประชาชนในระดับครัวเรือนอายุ 1560 ปี จำนวน 2,250 ตัวอย่าง จาก 12 จังหวัดของประเทศ ระหว่างวันที่ 1620 ก.ค.ที่ผ่านมา พบว่ากลุ่มตัวอย่างมีค่าใช้จ่ายทั้งหมดต่อเดือนประมาณ 8,885 บาท แบ่งเป็นค่าใช้จ่ายเกี่ยวกับของกิน อาหาร มากที่สุดถึง 44.4% หรือ 3,948 บาทต่อเดือน หรือ 132 บาทต่อวัน รองลงมาเป็นค่าใช้จ่ายอุปโภค 10.4% หรือ 919 บาทต่อเดือน ขณะที่รายได้ของกลุ่มตัวอย่าง 82.3% มีรายได้ไม่เกิน 1.5 หมื่นบาทต่อเดือน มีเพียง 17.7% ที่มีรายได้มากกว่า 1.5 หมื่นบาท
นอกจากนี้ ในส่วนของภาวะเศรษฐกิจของไทยในปัจจุบันเมื่อเทียบกับช่วง 6 เดือนแรกของปีนี้ พบว่ากลุ่มตัวอย่างเกินครึ่งคาดว่าแย่ลง 54.9% คาดว่าทรงตัว 33.9% และคาดว่าดีขึ้น 11.2% สำหรับการคาดการต่อราคาสินค้าใน 3 เดือนข้างหน้า คาดว่าเพิ่มขึ้น 78.8% คาดว่าเท่าเดิม 14.9% และคาดว่าแย่ลง 6.2%
ส่วนความเห็นต่อสภาวะการจ้างงานในปัจจุบันคาดว่าลดลง 48.7% เท่าเดิม 43.8% และเพิ่มขึ้น 7.5% ขณะที่ภาวะรายได้ของครัวเรือน คาดว่าลดลง 48.1% เท่าเดิม 41.6% และเพิ่มขึ้น 10.3%
ทั้งนี้ สิ่งที่น่าพิจารณาคงเป็นเรื่องการออมเงิน ที่พบว่าตัวอย่างถึง 57.8% ไม่มีเงินเก็บออม และมีเงินเก็บออมเพียง 42.2% เท่านั้น โดยรูปแบบการเก็บออมใน 3 อันดับแรก คือ การออมเงินฝากกับธนาคาร รองลงมาคือการทำประกัน ส่วนที่เหลือเป็นการซื้อสลากออมสิน
อย่างไรก็ตาม เมื่อวิเคราะห์ความสุขมวลรวมของกลุ่มผู้บริโภคในที่ทำงานและการประกอบอาชีพในปัจจุบัน พบว่ามีค่าเฉลี่ยอยู่ที่ 6.82% จากคะแนนเต็ม 10 จึงถือว่าค่อนข้างมีความสุขในการทำงานและการประกอบอาชีพในปัจจุบัน 
อุดม กล่าวว่า ตัวเลขความสุขจะแสดงให้เห็นว่า ความสุขของคนไทยไม่ได้ขึ้นอยู่กับการมีเงินมากหรือน้อยเพียงอย่างเดียว แต่ขึ้นอยู่กับการปฏิสัมพันธ์ภายในที่ทำงานหรืองานที่ตัวเองทำอยู่ด้วย
อย่างไรก็ตาม ที่สิ่งที่น่าเป็นกังวลคงเป็นเรื่องของค่าใช้จ่ายที่กลุ่มตัวอย่างมองว่าจะเพิ่มขึ้นในอนานคตและรายได้ก็จะลดลง ขณะที่ประชาชนส่วนใหญ่ก็ยังไม่มีเงินออมเก็บไว้ จึงน่าเป็นข้อมูลที่ภาครัฐควรจะนำไปพิจารณา โดยเฉพาะรายงานส่วนนี้น่าจะเป็นประโยชน์อย่างยิ่งในเรื่องที่ภาครัฐกำลังพิจารณาการขึ้นภาษีมูลค่าเพิ่มหรือแวต 
“ภาครัฐควรทบทวนเรื่องนี้ให้ดี เพราะการขึ้นแวตจะกระทบต่อรายได้ของประชาชนโดยตรง ขณะที่ค่าใช้จ่ายในการดำรงชีพในปัจจุบันก็สูงอยู่แล้ว หากรัฐจะหารายได้เข้าคลังเพิ่มก็ควรมองเรื่องการเก็บภาษีจากผู้ที่มีรายได้สูงมากกว่า” อุดม กล่าว 
นพดล กรรณิกา ผู้อำนวยการสำนักวิจัยเอแบคโพลล์ นวัตกรรมทางสังคมการจัดการและธุรกิจ กล่าวว่า สิ่งที่ภาครัฐควรทำคงเป็น เรื่องของการเพิ่มรายได้ให้กับประชาชน โครงการ ต่างๆ ที่รัฐบาลผลักดันออกมาก็ควรพิจารณาว่าเข้าถึงความต้องการของประชาชนหรือไม่ อย่างเช่น โครงการสร้างอาชีพ หรือต้นกล้าอาชีพ สุดท้ายแล้วเม็ดเงินที่เข้ามาก็แทบไม่ถึงชาวบ้านที่เป็นคนส่วนใหญ่ของประเทศ 
ดังนั้น จึงเป็นสิ่งที่รัฐบาลต้องหาทางให้เงินเข้าถึงชาวบ้านแบบยั่งยืนให้ได้ ให้เกิดการสร้างงานในระดับท้องถิ่น อย่างประเทศไทยมีอยู่ 8 หมื่นหมู่บ้าน แต่ละหมู่บ้านย่อมมีความต้องการไม่เหมือนกัน มีความต้องการมากและน้อยแตกต่างกัน จึงควรเจาะให้ตรงกับกลุ่มเป้าหมาย และไม่มีเรื่องคะแนนเสียงทางการเมืองเข้ามาเกี่ยวข้อง